stanford-oval/wikipedia huggingface dataset:
พรรคเพื่อไทย
บทบาททางการเมือง > การนำพรรคโดยยิ่งลักษณ์ ชินวัตร

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 พรรคเพื่อไทยได้ประกาศเปิดตัวนางสาวยิ่งลักษณ์ ชินวัตร น้องสาวของทักษิณ ในฐานะสมาชิกสภาผู้แทนราษฎรแบบบัญชีรายชื่อลำดับที่ 1 และเป็นผู้ได้รับเสนอชื่อให้ดำรงตำแหน่งนายกรัฐมนตรีของพรรคเพื่อไทย ซึ่งได้รับผลตอบรับเป็นอย่างดี
และผลการเลือกตั้งในครั้งนั้น พรรคเพื่อไทยได้คะแนนเสียงทั้งหมด 15,744,190 เสียง ทำให้มีสมาชิกสภาผู้แทนราษฎรจำนวน 265 คน เกินกึ่งหนึ่งของสภา จึงได้เป็นพรรคจัดตั้งรัฐบาล รวมจำนวน 6 พรรคการเมือง โดยนอกจากพรรคเพื่อไทยแล้ว ยังมีพรรคชาติไทยพัฒนา, พรรคชาติพัฒนาเพื่อแผ่นดิน, พรรคพลังชล, พรรคมหาชน, และพรรคประชาธิปไตยใหม่ และชัยชนะครั้งนี้ ส่งผลให้นางสาวยิ่งลักษณ์ ชินวัตร เป็นนายกรัฐมนตรีหญิงคนแรกของประเทศไทย
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2557 พรรคเพื่อไทยได้ส่งยิ่งลักษณ์เป็นผู้ได้รับเสนอชื่อให้ดำรงตำแหน่งนายกรัฐมนตรีของพรรค ในฐานะสมาชิกสภาผู้แทนราษฎรแบบบัญชีรายชื่อลำดับที่ 1 อีกครั้ง แทนที่ข่าวลือก่อนหน้าว่าจะส่ง พงศ์เทพ เทพกาญจนา เป็นผู้ได้รับเสนอชื่อให้ดำรงตำแหน่งนายกรัฐมนตรีของพรรคแทน นอกจากนี้ยังมีอดีตกรรมการบริหารพรรคไทยรักไทยและพรรคพลังประชาชนที่พ้นจากการถูกตัดสิทธิ์ทางการเมืองบางส่วนร่วมลงสมัครรับเลือกตั้งด้วย เช่น สมชาย วงศ์สวัสดิ์, ภูมิธรรม เวชยชัย, สุริยะ จึงรุ่งเรืองกิจ เป็นต้น และยังมีสมาชิกจากกลุ่มมัชฌิมาที่ย้ายจากพรรคภูมิใจไทยกลับมาอยู่พรรคเพื่อไทยร่วมลงสมัครรับเลือกตั้งด้วยเช่นกัน เช่น สมศักดิ์ เทพสุทิน
แต่การเลือกตั้งครั้งดังกล่าวกลับเป็นโมฆะจากการชุมนุมของ กปปส. และนำมาซึ่งรัฐประหารในปีเดียวกัน
บทบาททางการเมือง > การนำพรรคโดยสุดารัตน์ เกยุราพันธุ์

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 พรรคเพื่อไทยประกาศรายชื่อผู้ได้รับเสนอชื่อเป็นนายกรัฐมนตรีของพรรคทั้งหมด 3 คน ได้แก่ คุณหญิงสุดารัตน์ เกยุราพันธุ์, ชัชชาติ สิทธิพันธุ์, และ ชัยเกษม นิติสิริ
หลังจากคณะกรรมการการเลือกตั้งได้ประกาศการเลือกตั้ง โดยใช้รูปแบบบัตรใบเดียว และเปลี่ยนสูตรคำนวณจากแบบเดิมที่เคยใช้กันมา ซึ่งจะมีผลให้พรรคใหญ่ได้จำนวน สส.น้อยลง พรรคเพื่อไทยจึงตัดสินใจใช้ยุทธการแตกแบงค์พัน กล่าวคือ สมาชิกพรรคเพื่อไทยบางส่วนย้ายไปจัดตั้งพรรคไทยรักษาชาติ โดยมี ปรีชาพล พงษ์พานิช อดีต สส.ขอนแก่น ดำรงตำแหน่งหัวหน้าพรรค และนักการเมืองที่ย้ายมา ล้วนเป็นระดับแกนนำของพรรคเพื่อไทย ด้วยกติกาการเลือกตั้งที่ไม่เอื้อประโยชน์ให้พรรคขนาดใหญ่อย่างเพื่อไทย พรรคไทยรักษาชาติจึงมีหน้าที่เก็บคะแนนเขตที่เพื่อไทยแพ้เลือกตั้ง เพื่อนำคะแนนดิบไปแลกจำนวน สส.แบบบัญชีรายชื่อ แต่จากการเสนอพระนามทูลกระหม่อมหญิงอุบลรัตนราชกัญญา สิริวัฒนาพรรณวดี ให้เป็นผู้ได้รับเสนอชื่อเป็นนายกรัฐมนตรีของพรรคไทยรักษาชาติ จึงทำให้พรรคไทยรักษาชาติถูกยุบลง
และผลการเลือกตั้งในครั้งนี้ ซึ่งพรรคเพื่อไทยส่งผู้สมัครไปเพียง 250 เขต จากทั้งหมด 350 เขต ได้คะแนนเสียงทั้งหมด 7,881,006 เสียง ทำให้มีสมาชิกสภาผู้แทนราษฎรจำนวน 136 คน ซึ่งล้วนเป็น สส. แบบแบ่งเขต และไม่มี สส.แบบบัญชีรายชื่อแม้แต่รายเดียว แต่ถึงอย่างนั้น พรรคเพื่อไทยก็ยังคงรักษาตำแหน่งพรรคอันดับหนึ่งไว้ได้ และได้รวมเสียงสมาชิกสภากับ พรรคอนาคตใหม่, พรรคเสรีรวมไทย, พรรคประชาชาติ, พรรคเศรษฐกิจใหม่, พรรคเพื่อชาติ และ พรรคพลังปวงชนไทย
และเนื่องจากคุณหญิงสุดารัตน์ เกยุราพันธุ์ และพรรคร่วมได้เคยประกาศจุดยืนไว้ว่า จะส่งผู้ได้รับเสนอชื่อให้ดำรงตำแหน่งนายกรัฐมนตรีที่ดำรงตำแหน่ง สส. เท่านั้น เพื่อรักษาจุดยืนในวิถีประชาธิปไตย และตอบโต้วิธีการของพรรคพลังประชารัฐ ซึ่งส่ง พลเอกประยุทธ์ จันทร์โอชา เป็นผู้ถูกเสนอชื่อดำรงตำแหน่งนายกรัฐมนตรี ทั้ง ๆ ที่ไม่ได้ลงสมัคร สส. ในนามของพรรค แต่เพราะผู้ได้รับเสนอชื่อดำรงตำแหน่งนายกรัฐมนตรีของพรรคเพื่อไทยจาก 2 ใน 3 คนที่ได้ลงสมัครเลือกตั้งแบบบัญชีรายชื่อนั้น ไม่มีคะแนนบัญชีรายชื่อในพรรค ทำให้ไม่สามารถเสนอชื่อตามที่คาดหวังไว้ได้ จึงทำให้พรรคร่วมทั้ง 7 พรรคมีมติเสนอชื่อ ธนาธร จึงรุ่งเรืองกิจ หัวหน้าพรรคและผู้ถูกเสนอชื่อดำรงตำแหน่งนายกรัฐมนตรีของพรรคอนาคตใหม่แทน  แต่ทว่าคนแนนเสียงของพรรคร่วมฝั่งประชาธิปไตย แพ้คะแนนเสียงของประยุทธ์ จันทร์โอชา ซึ่งพ่วงคะแนนจากสมาชิกวุฒิสภาอย่างขาดลอย ด้วยคะแนน 244 ต่อ 500 คะแนน
บทบาททางการเมือง > การนำพรรคโดยสุดารัตน์ เกยุราพันธุ์ > หลังการเลือกตั้ง

เดือนพฤศจิกายน พ.ศ. 2562 ชัชชาติ สิทธิพันธุ์ ประกาศตัวลงสมัครรับเลือกตั้งผู้ว่าราชการกรุงเทพมหานครในนามอิสระ โดยได้รับอนุญาตอย่างเป็นทางการจากทักษิณ ชินวัตร และพรรคเพื่อไทยตัดสินใจจะไม่ส่งผู้สมัครในนามพรรคเพื่อไปตัดคะแนนกัน อย่างไรก็ตาม มีข่าวว่า สุดารัตน์ เกยุราพันธุ์ ประธานยุทธศาสตร์พรรคในขณะนั้น พยายามผลักดันให้ส่งผู้สมัคร
วันที่ 26 กันยายน พ.ศ. 2563 มีรายงานว่า มีสมาชิกคนสำคัญของพรรคประกาศลาออกจากตำแหน่งกรรมการบริหารพรรคหลายคน เช่น สุดารัตน์ เกยุราพันธุ์ และสมพงษ์ อมรวิวัฒน์ ซึ่งอยู่ในช่วงที่มีการประท้วงในประเทศไทย พ.ศ. 2563 มีนักวิชาการวิเคราะห์ว่าสะท้อนภาพลักษณ์ไม่มีเอกภาพในพรรคเพื่อไทย อาจเป็นการปรับเปลี่ยนเพื่อเตรียมรับการเลือกตั้งท้องถิ่นในช่วงปลายปีเดียวกัน
เดือนพฤศจิกายน พ.ศ. 2563 สุดารัตน์ลาออกจากพรรคเพื่อไทย โดยระบุเหตุผล 3 ประการ ได้แก่ 1. ความไม่ชัดเจนเรื่องการเลือกตั้งผู้ว่ากรุงเทพมหานคร 2. มีการตั้งกรรมการและอนุกรรมการโดยกีดกันทีมของเธอ และ 3. การเลือกตั้งนายกองค์การบริหารส่วนท้องถิ่น ที่ไม่อนุญาตให้เธอลงพื้นที่ช่วยหาเสียง ต่อมาเธอแยกไปตั้งพรรคไทยสร้างไทย
บุคลากร > รายชื่อหัวหน้าพรรค

| 0 | 1 | 2 | 3 | 4 |
| --- | --- | --- | --- | --- |
| ลำดับ | รูป | ชื่อ | เริ่มวาระ | สิ้นสุดวาระ |
| 1 |  | บัณจงศักดิ์ วงศ์รัตนวรรณ | 20 กันยายน พ.ศ. 2550 | 20 กันยายน พ.ศ. 2551 |
| 2 |  | สุชาติ ธาดาธำรงเวช | 21 กันยายน พ.ศ. 2551 | 19 พฤศจิกายน พ.ศ. 2551 |
| 3 |  | ยงยุทธ วิชัยดิษฐ | 7 ธันวาคม พ.ศ. 2551 | 4 ตุลาคม พ.ศ. 2555 |
| - |  | วิโรจน์ เปาอินทร์ (รักษาการ) | 8 ตุลาคม พ.ศ. 2555 | 30 ตุลาคม พ.ศ. 2555 |
| 4 |  | จารุพงศ์ เรืองสุวรรณ | 30 ตุลาคม พ.ศ. 2555 | 16 มิถุนายน พ.ศ. 2557 |
| - |  | วิโรจน์ เปาอินทร์ (รักษาการ) | 16 มิถุนายน พ.ศ. 2557 | 28 ตุลาคม พ.ศ. 2561 |
| 5 |  | วิโรจน์ เปาอินทร์ | 28 ตุลาคม พ.ศ. 2561 | 2 กรกฎาคม พ.ศ. 2562 |
| - |  | ปลอดประสพ สุรัสวดี (รักษาการ) | 2 กรกฎาคม พ.ศ. 2562 | 12 กรกฎาคม พ.ศ. 2562 |
| 6 |  | สมพงษ์ อมรวิวัฒน์ | 12 กรกฎาคม พ.ศ. 2562 | 28 ตุลาคม พ.ศ. 2564 |
| 7 |  | ชลน่าน ศรีแก้ว | 28 ตุลาคม พ.ศ. 2564 | 30 สิงหาคม พ.ศ. 2566 |
| - |  | ชูศักดิ์ ศิรินิล (รักษาการ) | 30 สิงหาคม พ.ศ. 2566 | 27 ตุลาคม พ.ศ. 2566 |
| 8 |  | แพทองธาร ชินวัตร | 27 ตุลาคม พ.ศ. 2566 | ปัจจุบัน |
บุคลากร > รายชื่อเลขาธิการพรรค

| 0 | 1 | 2 | 3 | 4 |
| --- | --- | --- | --- | --- |
| ลำดับ | รูป | รายนาม | เริ่มวาระ | สิ้นสุดวาระ |
| 1 |  | โอฬาร กิจเลิศไพโรจน์ | 20 กันยายน พ.ศ. 2550 | 20 กันยายน พ.ศ. 2551 |
| 2 |  | สุณีย์ เหลืองวิจิตร | 21 กันยายน พ.ศ. 2551 | 19 พฤศจิกายน พ.ศ. 2551 |
| 2 |  | สุณีย์ เหลืองวิจิตร | 7 ธันวาคม พ.ศ. 2551 | 14 กันยายน พ.ศ. 2553 |
| 3 |  | สุพล ฟองงาม | 15 กันยายน พ.ศ. 2553 | 20 เมษายน พ.ศ. 2554 |
| 4 |  | จารุพงศ์ เรืองสุวรรณ | 3 พฤษภาคม พ.ศ. 2554 | 4 ตุลาคม พ.ศ. 2555 |
| 5 |  | ภูมิธรรม เวชยชัย | 30 ตุลาคม พ.ศ. 2555 | 12 กรกฎาคม พ.ศ. 2562 |
| 6 |  | อนุดิษฐ์ นาครทรรพ | 12 กรกฎาคม พ.ศ. 2562 | 26 กันยายน พ.ศ. 2563 |
| 7 |  | ประเสริฐ จันทรรวงทอง | 1 ตุลาคม พ.ศ. 2563 | 27 ตุลาคม พ.ศ. 2566 |
| 8 |  | สรวงศ์ เทียนทอง | 27 ตุลาคม พ.ศ. 2566 | ปัจจุบัน |
บุคลากร > กรรมการบริหารพรรค

ด
ค
ก
| 0 | 1 | 2 | 3 | 4 | 5 |
| --- | --- | --- | --- | --- | --- |

   กรรมการบริหารพรรคเพื่อไทย Pheu Thai Party Executive Committee
หัวหน้าพรรค
|  |  | แพทองธาร ชินวัตร | แพทองธาร ชินวัตร |  |  |
รองหัวหน้าพรรค
|  ชูศักดิ์ ศิรินิล |  ชูศักดิ์ ศิรินิล |  จุลพันธ์ อมรวิวัฒน์ |  จุลพันธ์ อมรวิวัฒน์ |  โอชิษฐ์ เกียรติก้องชูชัย |  โอชิษฐ์ เกียรติก้องชูชัย |
|  จิราพร สินธุไพร |  จิราพร สินธุไพร |  พงศ์กวิน จึงรุ่งเรืองกิจ |  พงศ์กวิน จึงรุ่งเรืองกิจ |  เผ่าภูมิ โรจนสกุล |  เผ่าภูมิ โรจนสกุล |
เลขาธิการพรรค
|  |  |  สรวงศ์ เทียนทอง |  สรวงศ์ เทียนทอง |  |  |
รองเลขาธิการพรรค
|  ศรีญาดา ปาลิมาพันธ์ |  ศรีญาดา ปาลิมาพันธ์ |  ลิณธิภรณ์ วริณวัชรโรจน์ |  ลิณธิภรณ์ วริณวัชรโรจน์ |  ศรัณย์ ทิมสุวรรณ |  ศรัณย์ ทิมสุวรรณ |
| เหรัญญิกพรรค | เหรัญญิกพรรค | นายทะเบียนสมาชิกพรรค | นายทะเบียนสมาชิกพรรค | โฆษกพรรค | โฆษกพรรค |
|  ทวีศักดิ์ อนรรฆพันธ์ |  ทวีศักดิ์ อนรรฆพันธ์ |  ณณัฏฐ์ หงษ์ชูเวช |  ณณัฏฐ์ หงษ์ชูเวช |  ดนุพร ปุณณกันต์ |  ดนุพร ปุณณกันต์ |
กรรมการบริหารพรรค
|  ธีรรัตน์ สำเร็จวาณิชย์ |  ธีรรัตน์ สำเร็จวาณิชย์ |  วรวงศ์ วรปัญญา |  วรวงศ์ วรปัญญา |  พชร จันทรรวงทอง |  พชร จันทรรวงทอง |
|  นิกร โสมกลาง |  นิกร โสมกลาง |  นิกร โสมกลาง |  ธิติวัฐ อดิศรพันธ์กุล |  ธิติวัฐ อดิศรพันธ์กุล |  ธิติวัฐ อดิศรพันธ์กุล |
|  พลนชชา จักรเพ็ชร |  พลนชชา จักรเพ็ชร |  ชนินทร์ รุ่งธนเกียรติ |  ชนินทร์ รุ่งธนเกียรติ |  สรัสนันท์ อรรณนพพร |  สรัสนันท์ อรรณนพพร |
กลุ่มย่อยในพรรค

กลุ่มวังบัวบาน นำโดย เยาวภา วงศ์สวัสดิ์
กลุ่มบ้านริมน้ำ นำโดย สุชาติ ตันเจริญ
กลุ่มชลบุรี นำโดย สนธยา คุณปลื้ม
กลุ่มวังน้ำเย็น นำโดย เสนาะ เทียนทอง (เดิมมาจาก พรรคประชาราช / ต่อมาสมาชิกบางส่วนย้ายไปสังกัดพรรคพลังประชารัฐ)
กลุ่มสามมิตร นำโดย สมศักดิ์ เทพสุทิน และ สุริยะ จึงรุ่งเรืองกิจ
การเลือกตั้ง > การเลือกตั้งสมาชิกสภาผู้แทนราษฎรไทยทั่วไป

บทความหลัก: การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554, การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562, และ การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566
ในการเลือกตั้ง พ.ศ. 2554 พรรคเพื่อไทยที่นำโดย ยิ่งลักษณ์ ชินวัตร ชนะการเลือกตั้ง สามารถกวาดที่นั่ง สส. 265 คน ทิ้งห่างพรรคประชาธิปัตย์ที่นำโดย อภิสิทธิ์ เวชชาชีวะ ไปกว่า 100 คน พร้อมกับคว้าคะแนนเสียงเกินครึ่งหนึ่งและสามารถเป็นแกนนำจัดตั้งรัฐบาลได้สำเร็จ
ในการเลือกตั้ง พ.ศ. 2562 พรรคได้รับเลือกตั้งจำนวน 136 ที่นั่ง มากที่สุดในสภาผู้แทนราษฎร แต่มิได้เป็นแกนนำในการจัดตั้งรัฐบาล
ในการเลือกตั้ง พ.ศ. 2566 พรรคเพื่อไทยได้เสนอแพทองธาร ชินวัตร บุตรคนสุดท้องของทักษิณ ชินวัตร, เศรษฐา ทวีสิน ประธานอำนวยการของ บมจ.แสนสิริ และชัยเกษม นิติสิริ อดีตรัฐมนตรีว่าการกระทรวงยุติธรรม เป็นบุคคลที่ได้รับเสนอชื่อเป็นนายกรัฐมนตรีไทยของพรรค โดยก่อนหน้านี้พรรคมีการทาบทาม สมชัย เลิศสุทธิวงค์ ประธานเจ้าหน้าที่บริหารของ บมจ. แอดวานซ์ อินโฟร์ เซอร์วิส ซึ่งก่อตั้งโดยทักษิณ ให้เป็นแคนดิเดตนายกรัฐมนตรีของพรรคด้วย แต่สมชัยให้สัมภาษณ์กับบีบีซีไทยในเดือนมกราคม พ.ศ. 2566 ว่ายังไม่สนใจงานการเมือง กระทั่งวันที่ 5 เมษายน พ.ศ. 2566 ทางพรรคเพื่อไทยได้เปิดตัวบุคคลที่ได้รับเสนอชื่อเป็นนายกรัฐมนตรีไทยของพรรคทั้ง 3 คนดังกล่าวอย่างเป็นทางการ ทั้งนี้มีเพียงชัยเกษมเท่านั้นที่ลงสมัคร สส. แบบบัญชีรายชื่อ
การเลือกตั้ง > การเลือกตั้งสมาชิกสภาผู้แทนราษฎรไทยทั่วไป > ผลการเลือกตั้งทั่วไป

| การเลือกตั้ง | จำนวนที่นั่ง | คะแนนเสียงทั้งหมด | สัดส่วนคะแนนเสียง | ที่นั่งเปลี่ยน | สถานภาพพรรค | ผู้นำเลือกตั้ง |
| --- | --- | --- | --- | --- | --- | --- |
| 2554 | 265 / 500 | 15,752,470 | 48.41% |  265 | แกนนำจัดตั้งรัฐบาล | ยิ่งลักษณ์ ชินวัตร |
| 2557 | การเลือกตั้งเป็นโมฆะ | การเลือกตั้งเป็นโมฆะ | การเลือกตั้งเป็นโมฆะ | การเลือกตั้งเป็นโมฆะ | การเลือกตั้งเป็นโมฆะ | ยิ่งลักษณ์ ชินวัตร |
| 2562 | 136 / 500 | 7,881,006 | 22.16% |  129 | ฝ่ายค้าน | สุดารัตน์ เกยุราพันธุ์ |
| 2566 | 141 / 500 | 10,962,522 | 27.74% |  5 | แกนนำจัดตั้งรัฐบาล | แพทองธาร ชินวัตร |
การเลือกตั้ง > การเลือกตั้งสมาชิกสภาผู้แทนราษฎรไทยทั่วไป > เลือกตั้งซ่อม

| เขตเลือกตั้ง | วันเลือกตั้ง | ผู้สมัครรับเลือกตั้ง | คะแนนเสียงทั้งหมด | สัดส่วนคะแนนเสียง | ผลการเลือกตั้ง |
| --- | --- | --- | --- | --- | --- |
| ร้อยเอ็ด เขต 3 | 26 เมษายน พ.ศ. 2552 | นิรันดร์ นาเมืองรักษ์ | 47,762 | 39.36% |  พ่ายแพ้ |
| สกลนคร เขต 3 | 21 มิถุนายน พ.ศ. 2552 | อนุรักษ์ บุญศล | 83,348 | 63.83% |  สำเร็จ ได้รับเลือกตั้ง |
| ศรีสะเกษ เขต 1 | 28 มิถุนายน พ.ศ. 2552 | สุรชาติ ชาญประดิษฐ์ | 124,327 | 61.93% |  สำเร็จ ได้รับเลือกตั้ง |
| สุราษฎร์ธานี เขต 1 | 30 สิงหาคม พ.ศ. 2552 | สมพล วิชัยดิษฐ | 24,601 | 16.78% |  พ่ายแพ้ |
| ปราจีนบุรี เขต 1 | 10 มกราคม พ.ศ. 2553 | พลเอก สิทธิ สิทธิมงคล | 69,440 |  |  พ่ายแพ้ |
| กรุงเทพมหานคร เขต 6 | 25 กรกฎาคม พ.ศ. 2553 | ก่อแก้ว พิกุลทอง | 81,776 | 45.32% |  พ่ายแพ้ |
| สุราษฎร์ธานี เขต 1 | 30 ตุลาคม พ.ศ. 2553 | วรวุฒิ วิชัยดิษฐ์ | 22,404 | 13.09% |  พ่ายแพ้ |
| กรุงเทพมหานคร เขต 2 | 12 ธันวาคม พ.ศ. 2553 | พงษ์พิสุทธิ์​ จินตโสภณ | 30,506 | 29.48% |  พ่ายแพ้ |
| ขอนแก่น เขต 2 | 12 ธันวาคม พ.ศ. 2553 | ปรีชาพล พงษ์พานิช | 143,007 | 79.74% |  สำเร็จ ได้รับเลือกตั้ง |
| สุรินทร์ เขต 3 | 12 ธันวาคม พ.ศ. 2553 | ปทิดา ตันติรัตนานนท์ | 75,147 | 41.92% |  พ่ายแพ้ |
| พระนครศรีอยุธยา เขต 1 | 12 ธันวาคม พ.ศ. 2553 | องอาจ วชิรพงศ์ | 78,497 | 45.23% |  พ่ายแพ้ |
| นครราชสีมา เขต 6 | 12 ธันวาคม พ.ศ. 2553 | อภิชา เลิศพชรกมล | 63,487 | 42.37% |  พ่ายแพ้ |
| ปทุมธานี เขต 5 | 21 เมษายน พ.ศ. 2555 | สมชาย รังสิวัฒนศักดิ์ | 24,255 | 45.98% |  พ่ายแพ้ |
| เชียงใหม่ เขต 3 | 2 มิถุนายน พ.ศ. 2555 | เกษม นิมมลรัตน์ | 72,385 | 78.27% |  สำเร็จ ได้รับเลือกตั้ง |
| ลำพูน เขต 2 | 26 สิงหาคม พ.ศ. 2555 | รังสรรค์ มณีรัตน์ | 72,778 | 60.47% |  สำเร็จ ได้รับเลือกตั้ง |
| ลพบุรี เขต 4 | 9 กุมภาพันธ์ พ.ศ. 2556 | พหล วรปัญญา | 49,146 | 56.13% |  สำเร็จ ได้รับเลือกตั้ง |
| เชียงใหม่ เขต 3 | 21 เมษายน พ.ศ. 2556 | เยาวภา วงศ์สวัสดิ์ | 67,101 | 73.01% |  สำเร็จ ได้รับเลือกตั้ง |
| กรุงเทพมหานคร เขต 12 | 16 มิถุนายน พ.ศ. 2556 | ยุรนันท์ ภมรมนตรี | 30,624 | 47.51% |  พ่ายแพ้ |
| ขอนแก่น เขต 7 | 22 ธันวาคม พ.ศ. 2562 | ธนิก มาสีพิทักษ์ | 38,010 | 48.38% |  พ่ายแพ้ |
| กำแพงเพชร เขต 2 | 23 กุมภาพันธ์ พ.ศ. 2563 | กัมพล ปัญกุล | 37,989 | 44.81% |  พ่ายแพ้ |
| สมุทรปราการ เขต 5 | 9 สิงหาคม พ.ศ. 2563 | สลิลทิพย์ สุขวัฒน์ | 21,540 | 22.05% |  พ่ายแพ้ |
| กรุงเทพมหานคร เขต 9 | 30 มกราคม พ.ศ. 2565 | สุรชาติ เทียนทอง | 29,416 | 34.81% |  สำเร็จ ได้รับเลือกตั้ง |
| พิษณุโลก เขต 1 | 15 กันยายน พ.ศ. 2567 | จเด็ศ จันทรา | 37,209 | 54.84% |  สำเร็จ ได้รับเลือกตั้ง |
การเลือกตั้ง > การเลือกตั้งท้องถิ่นกรุงเทพมหานคร

ในการเลือกตั้งผู้ว่าราชการกรุงเทพมหานคร พ.ศ. 2552 พรรคเพื่อไทยมีมติส่ง ยุรนันท์ ภมรมนตรี ลงสมัครชิงตำแหน่งผู้ว่าราชการกรุงเทพมหานคร โดยยุรนันท์ได้รับหมายเลข 10 สำหรับผลการเลือกตั้ง ยุรนันท์ได้รับ 611,669 คะแนน เป็นอันดับที่ 2
ในการเลือกตั้งผู้ว่าราชการกรุงเทพมหานคร พ.ศ. 2556 พรรคเพื่อไทยมีมติส่ง พงศพัศ พงษ์เจริญ ลงสมัครชิงตำแหน่ง โดยในการเลือกตั้ง พงศพัศได้รับหมายเลข 9 สำหรับผลการเลือกตั้ง พงศพัศได้รับ 1,077,899 คะแนน เป็นอันดับที่ 2
ในการเลือกตั้งผู้ว่าราชการกรุงเทพมหานคร พ.ศ. 2565 พรรคเพื่อไทยมีมติไม่ส่งผู้สมัครในการเลือกตั้งครั้งนี้ โดยให้เหตุผลว่า ขณะนี้เสมือนมีตัวแทนฝ่ายประชาธิปไตยที่อาสาสมัครลงแข่งขันผู้ว่าฯ กทม. อยู่แล้ว (สื่อถึง ชัชชาติ สิทธิพันธุ์ อดีตแคนดิเดตนายกรัฐมนตรีของพรรคเพื่อไทยเมื่อปี พ.ศ. 2562 ซึ่งลงสมัครผู้ว่าฯ กทม. ในฐานะนักการเมืองอิสระ) หากพรรคส่งผู้สมัครในนามพรรคจะทำให้เป็นการตัดคะแนนกันเอง จึงตัดสินใจไม่ส่งตัวแทน แต่ยังคงส่งผู้สมัครสมาชิกสภากรุงเทพมหานคร (สก.) ในนามพรรคทั้ง 50 เขตเช่นเดิม เพื่อทำงานร่วมกับชัชชาติ
การเลือกตั้ง > การเลือกตั้งท้องถิ่นกรุงเทพมหานคร > ผลการเลือกตั้งผู้ว่าราชการกรุงเทพมหานคร

| การเลือกตั้ง | ผู้สมัคร | คะแนนเสียงทั้งหมด | สัดส่วนคะแนนเสียง | ผลการเลือกตั้ง |
| --- | --- | --- | --- | --- |
| 2552 | ยุรนันท์ ภมรมนตรี | 611,669 | 29.72% |  พ่ายแพ้ |
| 2556 | พงศพัศ พงษ์เจริญ | 1,077,899 | 40.97% |  พ่ายแพ้ |
2565: ไม่ส่งผู้สมัคร (สนับสนุน ชัชชาติ สิทธิพันธุ์ ที่ลงสมัครในฐานะนักการเมืองอิสระแทน)
การเลือกตั้ง > การเลือกตั้งท้องถิ่นกรุงเทพมหานคร > ผลการเลือกตั้งสมาชิกสภากรุงเทพมหานคร (สก.)

| การเลือกตั้ง | จำนวนที่นั่ง | คะแนนเสียงทั้งหมด | สัดส่วนคะแนนเสียง | ที่นั่งเปลี่ยน | ผลการเลือกตั้ง |
| --- | --- | --- | --- | --- | --- |
| 2553 | 14 / 61 |  |  | 14 | เสียงข้างน้อย |
| 2565 | 21 / 50 | 620,009 | 26.77% | 7 | เสียงข้างมากร่วมกับพรรคก้าวไกล |
การเลือกตั้ง > การเลือกตั้งท้องถิ่นกรุงเทพมหานคร > ผลการเลือกตั้งสมาชิกสภาเขต (สข.)

| การเลือกตั้ง | จำนวนที่นั่ง | คะแนนเสียงทั้งหมด | สัดส่วนคะแนนเสียง | ที่นั่งเปลี่ยน | ผลการเลือกตั้ง |
| --- | --- | --- | --- | --- | --- |
| 2553 | 65 / 361 |  |  | 65 | เสียงข้างน้อย |
กิจกรรมอื่น ๆ ของพรรค > เพื่อไทยพลัส

เมื่อวันที่ 24 ตุลาคม พ.ศ. 2556 พรรคได้เปิด "สถาบันเยาวชนเพื่อไทย" โดยแต่งตั้งให้ ณหทัย ทิวไผ่งาม เป็นผู้อำนวยการสถาบัน ต่อมาได้มีการจัดตั้งกลุ่มเพื่อไทยพลัส (เพื่อไทยPLUS+) โดยถูกวางกลุ่มคนรุ่นใหม่เพื่อสร้างพื้นที่การเมืองของคนรุ่นใหม่ สู้กับอดีตพรรคอนาคตใหม่ ซึ่งเปลี่ยนมาเป็นพรรคก้าวไกลในภายหลัง โดยจัดกิจกรรมทางการเมืองเป็นระยะ อาทิ จัดเสวนาเพื่อไทยพลัสยุคใหม่ แข็งแกร่งกว่าเดิม โครงการเพื่อไทยยุคใหม่แข็งแกร่งเข้าถึงประชาชน โครงการอีสปอร์ตที่จะนำเสนอทิศทางในประเทศไทย และรายการเพื่อไทยพลัสออนไลน์ เสนอบนแพลตฟอร์มโซเชียลมีเดีย
กระทั่งในวันที่ 3 พฤศจิกายน พ.ศ. 2563 มีการยุติกลุ่มเพื่อไทยพลัส และมีกลุ่มใหม่เข้ามาแทนที่ คือ “คณะทำงานเยาวชนและคนรุ่นใหม่” เพื่อเป็นที่รวมตัวของคนรุ่นใหม่ในพรรค และอดีตสมาชิกพรรคไทยรักษาชาติ โดยมี จุลพันธ์ อมรวิวัฒน์ สส.เชียงใหม่ พรรคเพื่อไทย เป็นประธาน โครงสร้างการทำงานจะขึ้นตรง และรับคำสั่งจากคณะกรรมการบริหารพรรค
กิจกรรมอื่น ๆ ของพรรค > CARE คิดเคลื่อนไทย

เมื่อวันที่ 13 มิถุนายน พ.ศ. 2563 มีการจัดตั้งกลุ่มการเมือง "CARE คิดเคลื่อนไทย" ที่วางแผนที่จะแยกตัวออกมาจากพรรคเพื่อไทย เพื่อตั้งพรรคการเมืองใหม่ โดยมี 7 สมาชิกเริ่มต้น ซึ่งส่วนหนึ่งเป็นนักการเมืองที่เคยทำงานร่วมก่อตั้งพรรคไทยรักไทยในยุคของ ดร.ทักษิณ ชินวัตร มาแล้วทั้งสิ้น ประกอบด้วย
ภูมิธรรม เวชยชัย แกนนำกลุ่มแคร์
นายแพทย์สุรพงษ์ สืบวงศ์ลี แกนนำกลุ่มแคร์
นายแพทย์พรหมินทร์ เลิศสุริย์เดช
ลักขณา ปันวิชัย (คำ ผกา) นักเขียนและพิธีกรรายการโทรทัศน์
วีรพร นิติประภา นักเขียนเจ้าของรางวัลซีไรต์
ดวงฤทธิ์ บุนนาค
พริษฐ์ รักตพงศ์ไพศาล
โดยสุรพงษ์ สืบวงศ์ลี ให้สัมภาษณ์ถึงการขับเคลื่อนกลุ่มแคร์ หลังเปิดตัวอย่างเป็นทางการว่า การทำงานของกลุ่มไม่ใช่ลักษณะแบบพรรคการเมือง โดยจะเน้นเรื่องประชาสังคมที่ทำให้เกิดการเคลื่อนไหวภาคประชาสังคม แต่การขับเคลื่อนสังคมที่ผ่านมาจะเน้นประเด็นเฉพาะเรื่อง มองว่าจุดอ่อนการทำงานแบบเดิมคือ ไม่สามารถเห็นภาพรวม ทำให้ข้อเสนอต่างๆ ไม่รอบด้าน แต่การทำงานของกลุ่มแคร์ จะคิดในองค์รวม โดยไม่จำกัดแค่เรื่องใดเรื่องหนึ่ง แต่คิดทุกเรื่องที่เป็นองค์ประกอบของสังคม ทั้งเศรษฐกิจ สังคม การเมือง การกระจายอำนาจ การลดความเหลื่อมล้ำ จะไม่ใช่แค่คิดแล้วเสนอ แต่ต้องขับเคลื่อน ใช้เครือข่ายมาเชื่อมโยงการขับเคลื่อนเกื้อหนุนการทำงานกัน ไม่มีลำดับชั้น ทุกคนต้องมาฟังความคิดเห็นซึ่งกันและกัน และต้องครอบคลุมเครือข่ายทั้งประเทศ
การดำเนินการของกลุ่มแคร์นั้น นอกจากจะใช้โซเชียลมีเดียแล้ว ยังมีการใช้ระบบถ่ายทอดสดผ่านยูทูปและคลับเฮาส์ โดยมีแขกรับเชิญคนสำคัญอย่างอดีตนายกรัฐมนตรี ทักษิณ ชินวัตร มาร่วมรายการอยู่บ่อยครั้ง
ภายหลังการเปิดตัวได้มีการวิพากษ์วิจารณ์พรรคเพื่อไทย ซึ่งดำเนินโดยคุณหญิงสุดารัตน์ เกยุราพันธุ์ ลักษณะว่าไม่ใช่พรรคที่เป็นความหวังของประชาชนอีกแล้ว ทั้งยังจะเป็นพรรคต่ำร้อย
แต่ภายหลังจากที่มีการเลือกกรรมการบริหารพรรคชุดใหม่ในวันที่ 1 ตุลาคม พ.ศ. 2563 กลุ่ม CARE ได้รับเชิญให้กลับมาร่วมทำงานกับพรรคเพื่อไทยอีกครั้ง
กิจกรรมอื่น ๆ ของพรรค > ครอบครัวเพื่อไทย

เมื่อวันที่ 20 มีนาคม พ.ศ. 2565 พรรคเพื่อไทยเปิดตัวโครงการ “ครอบครัวเพื่อไทย : บ้านหลังใหญ่หัวใจเดิม” ซึ่งเป็นกิจกรรมทางการเมืองที่พรรคเพื่อไทยออกแบบมาเพื่อลดข้อกำหนดทางกฎหมาย ให้ทุกคนสามารถเข้ามามีส่วนร่วมทางการเมืองได้อย่างแท้จริง มีการเปิดรับให้ประชาชนทั่วไปสามารถเข้ามาสมัครเป็นสมาชิกครอบครัวเพื่อไทยได้โดยไม่เสียค่าใช้จ่าย และต้องการให้สมาชิกครอบครัวเพื่อไทยที่ได้กระจัดกระจายไปก่อนหน้านี้ได้กลับมารวมตัวกัน โดยมอบหมายให้นางสาวแพทองธาร ชินวัตร เป็นหัวหน้าครอบครัวเพื่อไทย
ต่อมาเมื่อวันที่ 15 มิถุนายน พ.ศ. 2565 มีการจัดงาน “ครอบครัวเพื่อไทย ต้อนรับ ‘เขา’ กลับบ้าน” เพื่อต้อนรับณัฐวุฒิ ใสยเกื้อ กลับมาเป็นร่วมงานทางการเมืองกับพรรคเพื่อไทย โดยณัฐวุฒิเข้ารับตำแหน่งผู้อำนวยการครอบครัวเพื่อไทย เพื่อเป็นบุคลากรหลักในการทำกิจกรรมที่จัดขึ้นในนามครอบครัวเพื่อไทย จากนั้นเมื่อวันที่ 27 กุมภาพันธ์ พ.ศ. 2566 พรรคเพื่อไทยแต่งตั้งเศรษฐา ทวีสิน เป็นประธานที่ปรึกษาหัวหน้าครอบครัวเพื่อไทย โดยให้มีอำนาจหน้าที่ ให้คำปรึกษาแก่หัวหน้าครอบครัวเพื่อไทย คณะทำงานของพรรคที่รับผิดชอบโครงการดังกล่าว และดำเนินการอื่นใดตามที่หัวหน้าครอบครัวเพื่อไทยมอบหมาย
หลังจากพรรคเพื่อไทยนำพรรครวมไทยสร้างชาติเข้าร่วมรัฐบาล ณัฐวุฒิได้ประกาศยุติบทบาทผู้อำนวยการครอบครัวเพื่อไทยเมื่อวันที่ 21 สิงหาคม พ.ศ. 2566
ข้อวิจารณ์ > พระราชบัญญัตินิรโทษกรรม

บทความหลัก: วิกฤตการณ์การเมืองไทย พ.ศ. 2556–2557 § ร่างพระราชบัญญัตินิรโทษกรรมฯ
วรชัย เหมะ และ นิยม วรปัญญา สมาชิกสภาผู้แทนราษฎร และนักเคลื่อนไหวทางการเมืองร่วมกับ นปช. เป็นผู้เสนอร่างพระราชบัญญัตินิรโทษกรรมแก่ผู้ซึ่งกระทำความผิดเนื่องจากการชุมนุมทางการเมือง การแสดงออกทางการเมืองของประชาชน พ.ศ. .... (ร่างพระราชบัญญัตินิรโทษกรรมฯ) ซึ่งสภาผู้แทนราษฎรอนุมัติวาระแรกในเดือนสิงหาคม 2556 ต่อมาในวันที่ 28 ตุลาคม พ.ศ. 2556 ได้มีการตั้งกรรมาธิการวิสามัญ ซึ่งมีบุคคลสำคัญ เช่น ถาวร เสนเนียม, สนธิ บุญยรัตนกลิน, อภิสิทธิ์ เวชชาชีวะ เป็นต้น
ร่างพระราชบัญญัตินิรโทษกรรมฯ ถูกส่งต่อไปยังคณะกรรมาธิการพิจารณา 35 คน ซึ่งจะส่งร่างกฎหมายดังกล่าวกลับมายังสภาฯ เพื่อพิจารณาในวาระสองและสาม คณะกรรมาธิการส่งร่างกฎหมายที่ได้รับการทบทวนแล้วเมื่อวันที่ 18 ตุลาคม 2556 ร่างกฎหมายดังกล่าวเปลี่ยนจากเดิมที่จะนิรโทษกรรมให้เฉพาะแก่ผู้ชุมนุม ไม่รวมถึงแกนนำการชุมนุม และผู้สั่งการ ซึ่งรวมถึงผู้นำรัฐบาลและทหาร เป็น "นิรโทษกรรมเหมาเข่ง" ซึ่งรวมการนิรโทษกรรมให้ทั้งแกนนำการชุมนุม และผู้สั่งการด้วย ครอบคลุมช่วงเวลาตั้งแต่ปี 2547 ถึง 2556 ความผิดที่จะได้รับนิรโทษกรรมนี้รวมข้อกล่าวหาฉ้อราษฎร์บังหลวงของทักษิณ ตลอดจนข้อกล่าวหาฆ่าคนของอภิสิทธิ์และสุเทพด้วย ต่อมา เมื่อวันที่ 11 พฤศจิกายน พ.ศ. 2556 นาย นิคม ไวยรัชพานิช ประธานวุฒิสภาได้มีมติไม่รับร่างพระราชบัญญัติฉบับนี้อย่างเป็นเอกฉันท์ 141 เสียง ส่งผลให้ร่างพระราชบัญญัตินี้ถูกยับยั้งไว้ 180 วัน
ข้อวิจารณ์ > กลุ่มงูเห่า

พรรคเพื่อไทยมีมติขับ สส.ออกจากการเป็นสมาชิกพรรค 2 ราย ได้แก่
ศรัณย์วุฒิ ศรัณย์เกตุ อดีต สส.อุตรดิตถ์ ที่มีพฤติการณ์พูดกล่าวร้าย ทำให้พรรคเกิดความเสื่อมเสีย (ย้ายไปสังกัดพรรคเพื่อชาติ และพรรครวมไทยสร้างชาติตามลำดับ)
พรพิมล ธรรมสาร อดีต สส.ปทุมธานี เหตุเพราะช่วงปี พ.ศ. 2562 - 2564 พรพิมลไม่เคยร่วมประชุมและทำกิจกรรมพรรค รวมถึงโหวตสวนมติพรรคตลอด (ย้ายไปสังกัดพรรคภูมิใจไทย)
ข้อวิจารณ์ > การกระทำของสมาชิกและ สส. ของพรรค

6 สิงหาคม พ.ศ. 2564 ศาลมีคำพิพากษาให้ประหารชีวิต นวัธ เตาะเจริญสุข สส.ขอนแก่นในขณะนั้น ข้อหาจ้างวานฆ่านายสุชาติ โคตรทุม อดีตปลัดองค์การบริหารส่วนจังหวัดขอนแก่น เมื่อปี พ.ศ. 2556 ก่อนจะลดโทษเหลือจำคุกตลอดชีวิตในเวลาต่อมา ส่งผลให้สมาชิกภาพ สส. ของนวัธสิ้นสุดทันที และมีการจัดเลือกตั้งซ่อมในเวลาต่อมา
4 พฤษภาคม พ.ศ. 2566 มีผู้ใช้เฟซบุ๊กคนหนึ่งได้แสดงตนออกมาว่า ตนเคยถูกมนัสนันท์ หลีนวรัตน์ ซึ่งปัจจุบันดำรงตำแหน่งกรรมการใน คณะกรรมการประสานงานสภาผู้แทนราษฎรไทย (รัฐบาล แพทองธาร ชินวัตร)และสมาชิกสภาผู้แทนราษฎรปทุมธานี ทำร้ายร่างกายเมื่อปี พ.ศ. 2549 จนเป็นผู้ป่วยติดเตียงเป็นเวลา 2 ปี และมีแผลเป็นบริเวณกะโหลกที่ยุบตัวจนถึงปัจจุบัน นอกจากนี้ ในปี พ.ศ. 2565 มนัสนันท์ก็มีคดีทำร้ายร่างกายภรรยาพนักงานขับรถเทศบาลตำบลธัญบุรี จนกระดูกแขนแตก โดยผู้เสียหายแจ้งว่าอีกฝ่ายไม่ได้แสดงความรับผิดชอบใด ๆ ทั้งสิ้น มีเพียงแค่โทรศัพท์มาขอโทษเท่านั้น ในเวลาต่อมา มนัสนันท์ได้ออกมาชี้แจง และยอมรับว่าตนได้กระทำจริง โดยคดีแรกได้รับโทษจากสถานพินิจจนครบกำหนดแล้ว ส่วนคดีที่สองชี้แจงว่าเป็นอุบัติเหตุ ซึ่งตนเองไม่มีเจตนาทำร้ายหญิงผู้เสียหาย หลังเกิดเหตุได้ยอมรับผิดและชดใช้ค่าเสียหาย รวมไปถึงศาลได้มีคำพิพากษาให้รอการลงโทษ และคดีถึงที่สุดแล้วเช่นกัน นอกจากนี้ยังได้กล่าวอีกว่า ประเด็นของตนได้มีการเผยแพร่ในช่วงโค้งสุดท้ายของการเลือกตั้ง การกระทำเช่นนี้เป็นเรื่องของการหวังผลทางการเมือง เพื่อต้องการทำลายคะแนนนิยมของตนหรือไม่ ซึ่งข่าวที่กล่าวมาข้างต้นทำให้พรรคเพื่อไทยถูกตั้งคำถามว่า มีมาตรฐานคัดผู้สมัครอย่างไร ประเสริฐ จันทรรวงทอง เลขาธิการพรรคในขณะนั้น ออกมาแถลงว่า เข้าใจในความรู้สึกของคู่กรณี แต่เรื่องผู้สมัครของพรรคได้โพสต์แสดงความรับผิดชอบ ความรู้สึก ขอโทษในเหตุการณ์ที่ผ่านมา เรื่องนี้ตนคิดว่าประชาชนให้อภัย ขณะที่เป็น สจ.ก็ปฏิบัติหน้าที่ด้วยความซื่อสัตย์สุจริต จนพรรคได้คัดเลือกให้เป็นผู้สมัคร ฉะนั้นพรรคมั่นใจว่าเรื่องดังกล่าวไม่กระทบการเลือกตั้ง